Kaapstad sny Prasa se water afFikile Mbalula, minister van vervoer. (Foto: GCIS) Die Stad Kaapstad het nou die watervoorsiening na die Suid-Afrikaanse spoorwegagentskap (Prasa) afgesny en sal binnekort sy krag óók afsny. Dít nadat Prasa versuim het om sy agterstallige water-en-elektrisiteitsrekening van R98 miljoen teen Vrydag te betaal. Die stad het Prasa verlede week al gewaarsku dat dié stap gedoen sal word sou die agentskap nie sy skuld vereffen nie, het Maroela Media berig. Volgens Ian Nielson, adjunk-burgemeester van Kaapstad, sal dié verwikkeling egter net Prasa se kantore en fasiliteite beïnvloed en nié die stad se treinvervoer nie. Volgens Nielson het Prasa reeds in Februarie R86,7 miljoen betaal om sy vorige skuld van R168 miljoen te delg, maar het hy nog geen reëling getref om die huidige agterstallige rekening af te betaal nie. Derduisende pendelaars in die Wes-Kaap was in Februarie ook gestrand toe Eskom Prasa se krag afgesny het weens uitstaande elektrisiteitskuld van R6,5 miljoen rand. Toe het Fikile Mbalula, minister van vervoer, ingegryp en die geld beskikbaar gestel. Mbalula het Prasa al in die verlede beskryf as “op die rand van ineenstorting”, maar kon nie dié keer onmiddellik vir kommentaar bereik word nie.